સ્ત્રી આ શબ્દ કાને પડવાની સાથેજ ઘણીબધી બાબતો આંખ સામે તરવરી ઉઠે છે. 19મી મે 2018ના દિવસે યુ.કે.ના બ્રિટિશ રોયલ પરિવારમાં ભવ્યાતિ ભવ્ય લગ્નનો પ્રસંગ પૂરો થયો. રાણી એલિઝાબેથ (2)ના પૌત્ર પ્રિન્સ હૅરી (Prince Harry) અને અમેરિકન મોડેલ હીરોઈન મેગન માર્કલ (Meghan Markle) એકબીજા સાથે લગ્નગ્રંથીમાં જોડાયા. એક સાચા અર્થમાં આ પ્રસંગ ‘રોયલ’ હતો. એક સે બઢકર એક વસ્ત્ર પરિધાનો, મહેમાનો, સજાવટ, શણગાર, જમણવાર, સંગીત વગેરેની હાજરીમાં લગ્નનો સમારંભ ગોઠવાયો. એવો અંદાજ છે કે રોયલ વેડિંગ દરમિયાન યુ.કે.ની 1 બિલિયન ડોલર (અંદાજે છ હજાર પાંચસો કરોડ રૂપિયા)ની કમાણી થઈ. જે થયું તે, પણ અગત્યની વાત છે પ્રિન્સ હૅરીએ જેની સાથે લગ્ન કર્યા એ હીરોઈન મેગન માર્કલની! મેગન માર્કલ 37 વર્ષની છે. પ્રિન્સ હૅરી કરતાં 3 વર્ષ મોટી. પહેલા એકવાર લગ્ન કરીને છૂટાછેડા લીધેલા છે. ‘ડીલ ઓર નો ડીલ’ નામના રિયાલિટી શોમાં ધનરાશિ ભરેલી બ્રીફકેસ લઈને ઊભી રહેતી. (‘ડીલ યા નો ડીલ’ નામથી ભારતમાં પણ 2005-6માં આર. માધવને હોસ્ટ કરેલો શો આવેલો). દેખાવમાં પ્રિન્સ હૅરી મેગન કરતાં ખાટી જાય. ફિલ્મ ઈન્ડસ્ટ્રીમાં કામ કરતી વખતે મેગને ઘણાં બીજા પુરુષો સાથે કિસ અને પ્રગાઢ સેક્સના દ્રશ્યો શૂટ કરેલા છે. મેગન વર્જિન નથી. એ કોઈ કુલીન કે શ્રીમંત પરિવારની નથી, એના મા-બાપે મેગન 6 વર્ષની હતી ત્યારે જ છૂટાછેડા લઈ લીધેલા. સામાન્ય રીતે રોયલ પરિવારના વરરાજાને બંધબેસે એવી કોઈ જ લાક્ષણિકતા નથી, પણ…હરિનું કરવું અને હૅરીનું પરણવું…એ જ સચ્ચાઈ છે!!